CELEX: 62018CN0538
Language: da
Date: 2018-08-16 00:00:00
Title: Sag C-538/18 P: Appel iværksat den 16. august 2018 af České dráhy a.s. til prøvelse af dom afsagt af Retten (Ottende Afdeling) den 20. juni 2018 i sag T-325/16, České dráhy mod Kommissionen

29.10.2018   
            
            
               DA
            
            
               Den Europæiske Unions Tidende
            
            
               C 392/9
            
         
      Appel iværksat den 16. august 2018 af České dráhy a.s. til prøvelse af dom afsagt af Retten (Ottende Afdeling) den 20. juni 2018 i sag T-325/16, České dráhy mod Kommissionen
      (Sag C-538/18 P)
      (2018/C 392/14)
      Processprog: tjekkisk
      
         Parter
      
      
         Appellant: České dráhy a.s. (ved advokáti K. Muzikář og J. Kindl)
      
         Den anden part i appelsagen: Europa-Kommissionen
      
         Genstand
      
      Appel til prøvelse af Rettens dom af 20. juni 2018 i sag T-325/16 České dráhy mod Kommissionen.
      I ovennævnte dom gav Retten České dráhy delvist medhold i selskabets søgsmål om annullation af Kommissionens afgørelse C(2016) 2417 final af 18. april 2016 i sag AT.40156 — Falcon. Retten annullerede den anfægtede afgørelse fra Kommissionen »for så vidt som den vedrører andre forbindelser end forbindelsen mellem Prag og Ostrava og en anden adfærd end den formodede anvendelse af priser, der er lavere end kostpriserne«. Retten frifandt i øvrigt Kommissionen. Den traf også afgørelse om, at hver part skulle bære sine egne omkostninger
      
         Appellanten har nedlagt følgende påstande
      
      
                  —
               
               
                  Dom afsagt af Den Europæiske Unions Rets den 20. juni 2018 i sag T-325/15, České dráhy mod Kommissionen, EU:T:2018:368, ophæves, for så vidt som Retten frifandt Kommissionen og traf afgørelse om sagsomkostningerne.
               
            
                  —
               
               
                  Kommissionens afgørelse C(2016) 2417 final af 18. april 2016 i sag AT.40156 — Falcon annulleres i sin helhed.
               
            
                  —
               
               
                  Europa-Kommissionen tilpligtes at betale sagsomkostningerne i sag T-325/16 og sagsomkostningerne i forbindelse med appelsagen.
               
            
         Anbringender og væsentligste argumenter
      
      
                  1.
               
               
                  Det første anbringende: Retten fastslog fejlagtigt, at den anfægtede afgørelse fra Kommissionen var tilstrækkeligt begrundet.
                  České dráhy har gjort gældende, at Europa-Kommissionen ikke gav en præcis og detaljeret begrundelse for den anfægtede afgørelse og således ikke overholdt kravene i henhold til Domstolens praksis. Retten traf en fejlagtig afgørelse ved ikke desto mindre at undlade at annullere den anfægtede afgørelse fra Kommissionen i sin helhed.
               
            
                  2.
               
               
                  Det andet anbringende: Retten undlod at tage hensyn til, at Kommissionen, inden den vedtog den anfægtede afgørelse, så bort fra en lang række beviser for, at České dráhy ikke handlede retsstridigt.
                  České dráhy har gjort gældende, at Kommissionen, inden den vedtog den anfægtede afgørelse, ikke behandlede de faktiske omstændigheder, der viste, at České dráhys adfærd ikke var retsstridig og alene (i strid med proportionalitetsprincippet) vedtog den anfægtede afgørelse på grundlag af visse isolerede beviser, der blev taget ud af en sammenhæng. Retten traf en fejlagtig afgørelse ved ikke desto mindre at undlade at annullere den anfægtede afgørelse fra Kommissionen i sin helhed.
               
            
                  3.
               
               
                  Det tredje anbringende: Retten foretog en fejlagtig bedømmelse af betingelserne for anvendelse af artikel 102 TEUF.
                  České dráhy har gjort gældende, at Kommissionen på grundlag af forordning nr. 1/2003 kun må undersøge adfærd, der kan udgøre en overtrædelse af artikel 101 og/eller artikel 102 TEUF. Kommissionen iværksatte en kontrolundersøgelse i České dráhys hovedsæde, idet den havde mistanke om, at der forelå en overtrædelse af artikel 102 TEUF. Denne bestemmelse kan kun finde anvendelse, såfremt a) en virksomhed har misbrugt en dominerende stilling på det indre marked eller en væsentlig del heraf, og b) det påståede misbrug i væsentlig grad kan påvirke samhandelen mellem medlemsstater. České dráhy er af den opfattelse, at Retten fejlagtigt fastslog, at disse betingelser var opfyldt i denne sag.
               
            
                  4.
               
               
                  Det fjerde anbringende: Rettens afgørelse vedrørende sagsomkostningerne er fejlagtig.
                  České dráhy har gjort gældende, at Retten skulle have taget søgsmålet til følge i sin helhed og således også have pålagt Kommissionen at godtgøre České dráhy sagsomkostningerne.